**TELŠIŲ REGIONO PLĖTROS TARYBOS KOLEGIJOS**

**POSĖDŽIO PROTOKOLAS**

2023-12-14 Nr. K/P-12

Posėdis įvyko 2023-12-06, pradžia – 10 val. Turgaus a. 11 (II a. salė), Telšiai

Posėdžio pirmininkas – Telšių regiono plėtros tarybos kolegijos pirmininkas Tomas Katkus.

Posėdžio sekretorė – Telšių regiono plėtros tarybos (toliau - Telšių RPT) vyriausioji specialistė Evelina Lenkauskienė.

Posėdyje dalyvavo Telšių regiono plėtros tarybos kolegijos (toliau – Kolegijos) nariai:

1. Jonas Eugenijus Bačinskas, Rietavo savivaldybės tarybos narys,
2. Kęstutis Bartkevičius, Mažeikių rajono savivaldybės tarybos narys,
3. Kęstutis Gusarovas, Telšių rajono savivaldybės tarybos narys,
4. Tomas Katkus, Telšių rajono savivaldybės meras,
5. Mindaugas Kaunas, Plungės rajono savivaldybės tarybos narys,
6. Audrius Klišonis, Plungės rajono savivaldybės meras,
7. Viktoras Krajinas, Rietavo savivaldybės tarybos narys,
8. Rūta Matulaitienė, Mažeikių rajono savivaldybės merė,
9. Antanas Tenys, Mažeikių rajono savivaldybės tarybos narys,
10. Algirdas Žebrauskas, Telšių rajono savivaldybės tarybos narys.

Posėdyje nedalyvavo: Antanas Černeckis, Rietavo savivaldybės meras, Ramūnas Lydis, Plungės rajono savivaldybės tarybos narys *(Kolegijos nariai apie negalėjimą dalyvauti pranešė el. paštu)*.

*Kvorumas yra.*

Kiti posėdyje dalyvavę asmenys: Donatas Dudutis, Lietuvos Respublikos žemės ūkio viceministras, Julijana Gnadl, Telšių RPT administracijos direktorė, Gintarė Martinkienė, Telšių RPT ekspertė, Evelina Lenkauskienė, Telšių RPT vyriausioji specialistė (*pridedamas dalyvių sąrašas*).

SVARSTYTA. Kolegijos posėdžio darbotvarkės tvirtinimas.

Posėdžio pirmininkas Tomas Katkus pasveikino susirinkusius ir supažindino su posėdžio darbotvarkės projektu, Kolegijos nariai pastabų neturėjo.

NUSPRĘSTA. Bendru sutarimu pritarti darbotvarkės projektui.

Balsavo: už – 10 (dešimt), prieš – 0 (nebuvo), susilaikė – 0 (nebuvo).

DARBOTVARKĖ:

1. Dėl Melioracijos fondo steigimo.
2. Dėl Telšių regiono plėtros tarybos 2013 m. gruodžio 17 d. sprendimo Nr. 51/10S-75 „Dėl Telšių regiono plėtros plano 2014–2020 metams patvirtinimo“ pakeitimo.
3. Dėl Telšių regiono plėtros tarybos 2023 m. kovo 10 d. sprendimo Nr. K/S-5 „Dėl 2022–2030 m. Telšių regiono plėtros plano patvirtinimo“ pakeitimo.

1. SVARSTYTA. Dėl Melioracijos fondo steigimo.

Lietuvos Respublikos žemės ūkio viceministras Donatas Dudutis pristatė pranešimą dėl Melioracijos fondo steigimo. Trumpai pateikta informacija apie esamą Lietuvos melioracijos situaciją, akcentuota, kad melioracijos inžinerinių statinių nusidėvėjimas siekia 74,4 proc. ir kasmet didėja, finansavimą pastaraisiais metais ir planuojamą finansavimo poreikį. Apibendrinant Žemės ūkio viceministras įvardijo Melioracijos steigimo sąlygas, fondo sudarymo ir naudojimo alternatyvas.

Tomas Katkus domėjosi, ar visa ši informacija yra pateikta ir aptarta su ūkininkų sąjunga. Donatas Dudutis patikino, kad informacija pateikta ir aptarta su ūkininkų sąjungos nariais ir jų reakcijos buvo gana nuosaikios. Rūta Matulaitienė teiravosi, ar renkant lėšas nebūtų tikslinga jas diferencijuoti. Viceministras atsakė, kad buvo svarstyta trimis lygiais, tačiau manytina, kad tai sukeltų tik pasipiktinimą.

Audrius Klišonis atkreipė dėmesį į centralizuotai skirstomų lėšų dalies paskirstymo savivaldybėms pirmumo kriterijus. Plungės rajono savivaldybės meras teigė, kad savivaldybė negali pakeisti pirmojo kriterijaus „žemės ūkio naudmenų dirvožemio našumo balas savivaldybėje“ balo dydžio ar jam daryti įtaką. Kitas abejones keliantis kriterijus – penktas „savivaldybės prisidėjimas savo lėšomis prie MIS tinkamo funkcionavimo, nuo surenkamų lėšų savivaldybėje“, kadangi tai nėra analogiška situacija Kelių priežiūros programai, nes savivaldybės prisidėjimo lėšos yra vertinamos balais. Taip pat Audrius Klišonis pabrėžė, kad šeštasis kriterijus „lėšų poreikis MIS rekonstravimui savivaldybėje“ yra visiška „mistika“ ir jis siejasi tik su savivaldybės išradingumu, kiek bus pateikta poreikio. Pastebėta, kad steigiant šį fondą būtų tikslingiausia, kad tos pačios savivaldybės mokesčiai grįžtų tai pačiai savivaldybei. Viceministras Donatas Dudutis patikino, kad visa tai yra koreguojama ir laukiami pastebėjimai.

Algirdas Žebrauskas paklausė, ar neturi atsirasti baseinas kaip kriterijus ir ypač, kai jis yra kelių savivaldybių teritorijose. Viceministras akcentavo, kad tai yra svarbus kriterijus, kuris turi būti numatytas gairėse, šį kriterijų turėtų įtraukti savivaldybės sudaryta komisija.

Kolegijos pirmininkas Tomas Katkus padėkojo už pristatymą.

2. SVARSTYTA. Dėl Telšių regiono plėtros tarybos 2013 m. gruodžio 17 d. sprendimo Nr. 51/10S-75 „Dėl Telšių regiono plėtros plano 2014–2020 metams patvirtinimo“ pakeitimo.

Evelina Lenkauskienė informavo, kad atliekami projektų „Paviršinių nuotekų sistemų tvarkymas Plungės mieste“, „Darnaus judumo priemonių diegimas Telšių mieste“, „Darnaus judumo priemonių diegimas Mažeikiuose“, „Žemaičių muziejaus „Alka“ modernizavimas“, „Komunalinių atliekų tvarkymo infrastruktūros plėtra Telšių regione“, „Rūšiuojamuoju būdu surinktų maisto ir virtuvės atliekų apdorojimo infrastruktūros sukūrimas Telšių regione“ neesminiai pakeitimai, atsižvelgiant į Qlick Sense sistemos duomenis, 2023 m. lapkričio 21 d. Telšių regiono integruotos teritorijų vystymo programos pakeitimo projektą ir Plungės rajono savivaldybės mero 2023 m. lapkričio 17 d. raštą Nr. AS-6776.

Klausimų Kolegijos nariai neturėjo.

NUSPRĘSTA. Bendru sutarimu pritarti sprendimo projektui.

Balsavo: už – 10 (dešimt), prieš – 0 (nebuvo), susilaikė – 0 (nebuvo).

3. SVARSTYTA. Dėl Telšių regiono plėtros tarybos 2023 m. kovo 10 d. sprendimo Nr. K/S-5 „Dėl 2022–2030 m. Telšių regiono plėtros plano patvirtinimo“ pakeitimo.

Gintarė Martinkienė informavo, kad sprendimo projektas parengtas atsižvelgiant į konkrečių savivaldybių pasiūlymus dėl projekto įtraukimo į Telšių regiono plėtros planą. Pranešėja pristatė pagal pažangos priemonę „Vandentvarkos sistemų plėtra ir modernizavimas“ planuojamus projektus, investicijas, planuojamus rodiklius. Partnerių grupės narys Liudas Skierus domėjosi, ar Europos Sąjungos (toliau – ES) lėšų suma yra fiksuota. Gintarė Martinkienė informavo, kad pagal finansavimo gaires yra numatomas ES paramos intensyvumas iki 50 proc. visų tinkamų finansuoti projekto išlaidų.

Evelina Lenkauskienė informavo, kad pakeistos pažangos priemonės „Švietimo paslaugų prieinamumo ir kokybės gerinimas“ ES paramos intensyvumas, atsižvelgiant į pakeistas finansavimo gaires, įtraukti ir išbraukti projektai. Taip pat pranešėja informavo, kad pakeisti pažangos priemonės „Darbo vietų pasiekiamumo ir paslaugų prieinamumo didinimas“ projektų pradžios/pabaigos terminai.

Klausimų Kolegijos nariai neturėjo.

NUSPRĘSTA. Bendru sutarimu pritarti sprendimo projektui.

Balsavo: už – 10 (dešimt), prieš – 0 (nebuvo), susilaikė – 0 (nebuvo).

Posėdžio pirmininkas Tomas Katkus

Posėdžio sekretorė Evelina Lenkauskienė